《留别王状元二十四韵》
宋代·喻良能

才大文章伯，忠纯社稷臣。
七州钟秀异，孤屿赋精神。
德蕴圭璋润，胸涵海岳春。
麟经频得隽，槐市早称珍。
宿弊时方革，皇纲上正亲。
大廷清问降，空臆谠言陈。
力补严宸衮，深撄睿主鳞。
一元追董相，多诈耻平津。
文擅无双价，胪传第一人。
声华飞宇宙，风采耸簪绅。
贵纸宁堪数，回天仅足伦。
施行均令甲，奖谕见丝纶。
未覆金瓯墨，聊为绿水宾。
爱民如赤子，束吏似生薪。
鉴水书题遍，稽山赋咏频。
却梅清节著，诬狗滞寃伸。
贱子嗟何幸，同年盖宿因。
糟糠聊摄局，山水获联茵。
醇酎容沾醉，新诗许效颦。
独蒙青眼旧，端异白头新。
酬倡几千首，从游殆十旬。
笑谈将契阔，肝胆政轮囷。
帝梦方思说，天民伫起莘。
不才虽苦窳，终始愿陶钧。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。